Saku Õlletehase kompleks Saku pargi poolt vaadatuna
**Saku Õlletehase AS** on Sakus asuv Eesti õlle- ja joogitootja. Selle asutas 1820. aastal kohalik baltisaksa mõisnik krahv Karl Friedrich von Rehbinder.

Alates 2008. aastast on Saku Õlletehase ainuomanik Carlsberg Group.

Ettevõte ekspordib oma tooteid 20 riiki, peamised eksporditurud on Soome, Läti, Norra ja Rootsi. Samuti on ettevõtte tooteid eksporditud Saksamaale, Islandile ja Tšehhi; eksootilisematest turgudest aga näiteks veel Sierra Leonesse, Gambiasse, Seišellidele ja Vietnami. 

Saku Õlletehas on Carlsbergi Gruppi kuuluvate Taani, Tšehhi, Belgia, Soome ja Venemaa õlletootjate toodangu edasimüüja Eestis. Saku Õlletehase müüdavate õllesortide hulka kuuluvad näiteks Carlsberg, Tuborg, Staropramen, Kronenbourg 1664 Blanc, Baltika, Grimbergen. Tootevalikus on ka siidrid, *long drink*'id, kaljad, veed ja energiajoogid.

Saku Õlletehas oli börsiettevõte, mille aktsiad olid alates 27. jaanuarist 1998 vabalt kaubeldavad Tallinna Börsi lisanimekirjas, varem olid Saku Õlletehase aktsiad registreeritud börsi vabaturul, hiljem põhinimekirjas. Viimast päeva olid Saku Õlletehase aktsiad Tallinna börsil noteeritud 19. septembril 2008. Pärast börsilt lahkumist on firma sajaprotsendiline aktsiate omanik rahvusvaheline õllekontsern Carlsberg A/S. Ettevõtte tööd juhib alates 2016. aasta lõpust Baltikumi juhtkond.

2013. aastal töötas Saku Õlletehases keskmiselt 330 inimest. Saku müüs 2013. aastal 104 miljonit liitrit jooke. 2022. aasta käive oli 72,3 miljonit eurot ja keskmine töötajate arv 300.

Ajalugu
-------

Saku Õlletehase sünniaastaks loetakse 1820. aastat, mil Saku mõisa tollane omanik saksa soost krahv Karl Friedrich Rehbinder asutas mõisa juurde õllekoja. Õllepruulimine hoogustus seal eriti pärast mõisa üleminekut Baggode perekonna kätte 1849. aastal, kui mõisa õllekojas algasid suured uuendused.

1876. aastanl rajas mõisahärra Valerian Baggo mõisa õlleköögi asemele uue aurujõul töötava õlletehase, milles esimene keet valmis 4. oktoobril 1877. 

1899. aastal asutati Saku Õlletehase Aktsiaselts ning ehitati Saku õlletehase kitsarööpmeline raudtee, mis ühendas tehast Tallinnaga. Sama aasta 28. septembril saabus Tallinna esimene õllekoorem, enne seda veeti õlut hobustega.

1914. aastal algas Esimene maailmasõda, mis seiskas õlletootmise Sakus ja kõigis teistes õlletehastes kuni 1921. aastani. 1976. aastal sai Saku Õlletehasest eksperimentaalõlletehas, algasid investeeringud tehase uuendamisesse, mille peatas 1985. aastal Mihhail Gorbatšovi kehtestatud "kuiv seadus".

Eesti taasiseseisvumise järel 12. juulil 1991 andis valitsus oma korraldusega riiklikule aktsiaseltsile Saku Õlletehas loa asutada koos Rootsi firmaga Baltic Beverages Holding ühisettevõte õlle tootmiseks. Ühtlasi otsustas valitsus anda loodava ühisettevõtte põhikirjafondi 15,4 miljoni rubla väärtuses riiklikule aktsiaseltsile Saku Õlletehas kuulunud põhivahendeid. Osanikeks olid 40 protsendiga Eesti riigile kuuluv Saku Tehased, 30 protsendiga Hartwall ja 30 protsendiga Procordia. 16. veebruaril 1995 toimunud ühisettevõtte Saku Õlletehas omanike üldkoosolekul otsustati ühisettevõte kujundada ümber aktsiaseltsiks Saku Õlletehas. 10. aprillil 1995 pandi avalikku müüki 1 600 000 Saku Õlletehase aktsiat, mis moodustasid 20% ettevõtte aktsiakapitalist. Saku Õlletehase 10-kroonise nimiväärtusega aktsia hinnaks kujunes 25 krooni, mille eest tuli tasuda EVP-des.

1998. aastal noteeritakse Saku Õlletehase Aktsiaselts Tallinna börsi nimekirjas. Aktsiate noteerimine lõpetati 2008. aastal seoses ettevõtte 100% kuuluvusega Carlsberg A/Si gruppi.

Jaan Künnapi pilte 1987. aastast:
* 
* 
* 
* 
* 
* 
* 
* 
* 
*

Jätkusuutlikkus
---------------

Carlsberg Grupp järgib 2017. aastal vastu võetud kestlikkuse strateegiat, mis kannab nime  „Koos NULLI suunas ja edasi". Strateegia näeb ette kogu väärtusahela lõikes süsinikneutraalsuse saavutamise aastaks 2040.

Ettevõtte peamised sammud jätkusuutlikkuse suunas:

* 2021. aastal vahetas Saku Õlletehas oma autopargi välja neljanda põlvkonna hübriidautode vastu.
* Alates 2021. aastast pakendab Saku Õlletehas Saku õllede purkide multipakid sajaprotsendiliselt taaskasutatud materjalidest valmistatud kilesse.
* Saku Õlletehase katusele on rajatud päikesejaam.
* Kasutusele on võetud süsihappegaasi kokkukogumise ja taaskasutamise süsteem.

Toodang
-------

Saku Originaal
* Saku Originaal
* Saku Kuld
* Saku Tume
* Saku Hele
* Rock
* Saku on Ice
* Karl Friedrich
* Saku Pilsner
* Saku Porter
* Saku Antvärk
* Saku Dublin
* Saku Manchester
* Taurus

Lisaks toodetakse ja müüakse siidrisarja Somersby, *long drink*'i (Saku GN Long Drink sari, Sinebrychoff, Seth&Riley's Garage), kääritatud jooki Mõdu ja kalja Saku Kali. Saku Õlletehase lauaveesarja kuuluvad Vichy Classique karboniseeritud ja gaseerimata lauaveed, samuti looduslike lõhna- ja maitseainetega maitsestatud Vichy Freshi, Vichy VivaSporti spordijooke, energiajooki Battery ning kofeiini- ja tauriinivaba energiajooki Super Manki. Samuti toob ettevõte maale Gruusia mineraalvett Nabeghlavi.

Majandusnäitajad
----------------

Saku Õlletehase müügikäive oli 2021. aasta 69,35 miljonit ning puhaskasum 8,1 miljonit eurot. 2021. aastal töötas ettevõttes keskmiselt 292 töötajat.

2022. aasta käive oli 72,3 miljonit eurot ning puhaskasum 6,6 miljonit eurot. Keskmine töötajate arv 2022. aastal oli 300.

Toetustegevus
-------------

Saku Õlletehas toetab Eesti sporti ja kultuuri. Ettevõte on Eesti Korvpalliliidu, Eesti Tennise Liidu, Jalgpalliklubi Tallinna Kalev, Eesti Võrkpalli Liidu, Rally Estonia, Eesti Suusaliidu jt koostööpartner. Pikka aega oli Saku Õlletehas korvpalliklubi Tartu Ülikool / Rock nimisponsor ja toetaja, samuti on ta Rannavolle võistlussarja hõbesponsor. 

Ettevõte toetab mitmesuguseid muusika- ja kultuuriüritusi. Saku Õlletehas oli 2022. aastani Saku suurhalli nimisponsor, sealt edasi uue nimega Unibet Arena joogiparnter. Ta on ka Apollo kino ja Pimedate Ööde Filmifestivali koostööparnter.

Samuti on ettevõte õla alla pannud õllekultuuri arendamisele ning ka kohaliku eluolu edendamisele Saku alevikus. Saku vallas toetab ettevõte Saku Korvpalliklubi, Saku Valla Spordikeskust, Saku Kultuurikeskust ja mittetulundusühingut Saku Priitahtlikud Pritsimehed.

Vaata ka
--------

* Saku pruulikoda
* Saku Suurhall

Viited
------

1. ↑  "Saku Õlletehase koduleht", (vaadatud 12.04.2024)
2. ↑  "Saku Õlletehase mullune kogukäive oli 72,3 miljonit ja kasum 6,6 miljonit eurot" Saku Õlletehase koduleht, 04.07.2023 (vaadatud 12.04.2024)
3. ↑  "Saku Õlletehas muutis logo" Ärileht, 12.04.2007 (vaadatud 12.04.2024)
4. 1 2  "Saku Õlletehas". *Saku Õlletehase koduleht*. Vaadatud 12. aprillil 2024.
5. ↑  "Carlsberg Grupp". *Saku Õlletehase koduleht*. Vaadatud 12. aprillil 2024.
6. ↑  "Saku viib Lääne-Aafrikasse tumedat õlut ja siidrit". *Postimees*. 17. september 2014. Vaadatud 12. aprillil 2024.
7. ↑  "Saku Õlletehas". *Turundajate Liit*. 1. aprill 2021. Vaadatud 12. aprillil 2024.
8. 1 2  "Saku Õlletehas lahkub Tallinna börsilt". *Ärileht*. Vaadatud 12. aprillil 2024.
9. ↑  "Saku Õlletehas teenis mullu 71 miljoni eurose käibe juures 5,2 miljonit eurot kasumit". *Postimees*. 27. veebruar 2014. Vaadatud 12. aprillil 2024.
10. 1 2  "Newsroom » Saku Õlletehase mullune kogukäive oli 72,3 miljonit ja kasum 6,6 miljonit eurot « Saku Õlletehas". *Saku Õlletehas*. Vaadatud 12. aprillil 2024.
11. 1 2 3 4  "Ajalugu, Saku Õlletehase koduleht". *Saku Õlletehas*. Vaadatud 16. aprillil 2024.
12. ↑  ""Saku Õlletehase" poolt Rootsi firmaga ühisettevõtte asutamise kohta–Riigi Teataja". *www.riigiteataja.ee*. Vaadatud 16. aprillil 2024.
13. ↑  "Juubel. Äripäeva eriväljaanne" (PDF). *Äripäev*. 28. jaanuar 2021. Vaadatud 16. aprillil 2024.
14. ↑  "1990–1999". *eestimajandus.ee*. Vaadatud 16. aprillil 2024.
15. 1 2  "Jätkusuutlikkus. Saku Õlletehase koduleht". *Saku Õlletehas*. Vaadatud 16. aprillil 2024.
16. ↑  "Eesti suurim tööstushoone katusele rajatud päikesejaam asub Sakus". *Äripäev*. Vaadatud 16. aprillil 2024.
17. 1 2  "Saku Õlletehas teenis mullu tugeva kasumi" ERR, 21. juuni 2022
18. ↑  "Saku toetab sporti. Saku Õlletehase koduleht". *Saku Õlletehas*. Vaadatud 18. aprillil 2024.
19. ↑  "Saku suurhallist saab uuest aastast Unibet Arena". *Postimees*. 15. detsember 2022. Vaadatud 18. aprillil 2024.
20. ↑  "Saku toetab kultuuri. Saku Õlletehase kodueht". *Saku Õlletehas*. Vaadatud 18. aprillil 2024.
21. ↑  "Kas 7. november saab uueks pühaks?". *Maaleht*. Vaadatud 12. aprillil 2024.
22. ↑  "Sada paari labakuid jõulukingiks". *Maaleht*. Vaadatud 12. aprillil 2024.
23. ↑  "Saku toetab kogukonda. Saku Õlletehase koduleht". *Saku Õlletehas*. Vaadatud 18. aprillil 2024.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Saku Õlletehas** |

* Saku Õlletehase koduleht
* Saku 360° aeropanoraam/aerofoto
* Eesti Kultuurfilmi ringvaade nr. 80

| * v
* r
Tallinna börsi ettevõtted |
| --- |
| Põhinimekiri | 
Arco Vara **·**  Coop Pank **·**  EfTEN Real Estate Fund III **·**  Ekspress Grupp **·**  Enefit Green **·** Harju Elekter **·**  Hepsor **·**  LHV Group **·**  Merko Ehitus **·**  Nordecon **·** Pro Kapital Grupp **·** PRFoods **·**  Silvano Fashion Group **·**  Tallink Grupp **·**  Tallinna Kaubamaja Grupp **·**  Tallinna Sadam  **·**  Tallinna Vesi |
| Lisanimekiri | 
Nordic Fibreboard **·**  Trigon Property Development |
| First North aktsianimekiri | 
Airobot Technologies **·**  Bercman Technologies **·**  Clevon  **·** Estonian Japan Trading Company  **·** Elmo Rent  **·** Grab2Go  **·** Hagen Bikes Holding  **·** Linda Nektar  **·** Modera  **·** J.Molner  **·** Punktid Technologies  **·** Robus Group  **·** Saunum Group  **·**  TextMagic |
| Börsilt lahkunud ettevõtteid | 
ASA Kindlustus **·**  Baltika **·**  Eesti Näitused **·**  Eesti Telekom **·**  Eesti Ühispank **·**  EMV **·**  ESS **·**  Estiko **·**  EVEA Pank **·**  Fakto Auto **·**  Hansapank **·**  Hoiupank **·**  Järvevana **·**  Kalev **·**  Leks Kindlustus **·**  Norma **·**  Olympic Entertainment Group **·**  Rakvere Lihakombinaat **·**  Reval Hotelligrupp **·**  Saku Õlletehas **·**  Sampo Pank **·**  Starman **·**  Tallinna Farmaatsiatehas **·**  Tallinna Külmhoone **·**  Viru Rand **·**  XXL.EE (Pennu) |